**Ton Puey**, nado na Coruña en 1970, é un artista marcial galego, fundador da federación AGEA e mestre de armas da Academia da Espada.

Traxectoria
-----------

Formado na súa infancia e mocidade en karate shotokan e en esgrima deportiva, en 2002 comeza a investigar as Artes marciais históricas europeas (HEMA, *Historical European Martial Arts*, coas siglas en inglés). En 2005 crea na Coruña un pequeno grupo de estudo que seria o xerme da federación galega AGEA, da que é director técnico, e desde 2015 presidente.

Ton impartiu aulas de esgrima histórica desde 2005 no Club de Esgrima Coruña, desde 2009 na Universidade da Coruña, e desde 2010 no Club 100Tolos. En 2014 crea a Academia da Espada, a súa marca profesional para o ensino das HEMA, o que o converte nunha das poucas persoas no mundo a vivir desta actividade.

Na actualidade é un instrutor con demanda internacional, sendo chamado para impartir aulas en Bilbao, Toledo, Barcelona, Maiorca, Alacant e noutros países europeos como Portugal, Francia ou Bélxica.

No ámbito investigador está centrado na Verdadeira Destreza ibérica dos séculos XVI – XVIII. É membro da AGEA Editora, onde co-redactou dúas das obras publicadas: *Tratado das Lições da Espada Preta e Destreza que hão de usar os jogadores dela*, do mestre Thomas Luiz, e *Manuscrito da Espada*, anónimo do século XVII.

Está afiliado na Historical European Martial Arts Coalition e é membro honorario da Asociación Española de Esgrima Histórica (AEEH). Fundou, xunto con Alberto Bomprezzi e Diniz Cabreira, a ESPADA – Comunidade Iberoamericana de Artes Marciais Históricas Europeas para a promoción internacional das HEMA.

Foi recoñecido como mestre de armas pola Federazione Italiana Scherma.

Participou como especialista en varias producións audiovisuais como O final do camiño e Gato Studio capturou os seus movementos para animar os combates dos personaxes do videoxogo The Waylanders.

Tamén ten participado en exhibicións en varias localidades e festas como a Festa da Istoria de Ribadavia.

Notas
-----

1. ↑  "Acerca de nós". *AGEA Editora* (en portugués). Consultado o 2020-10-20.
2. ↑  "Biografía en Academia da Espada". *Academia da Espada* (en castelán). Consultado o 2020-10-20.
3. ↑  Carballo, Enrique (1 de marzo de 20115). ""A Coruña es referente mundial en la escuela hispánica de espada del Siglo de Oro"". *laopinioncoruna.es* (en castelán). Consultado o 17 de marzo de 2023.
4. ↑  "r/wma - FIS (Federazione Italiana Scherma) IE the Italian Sports Fencing Federation has started to acknowledge HEMA masters including Ton Puey". *reddit* (en inglés). Consultado o 2020-10-20.
5. ↑  "Ton Puey, un trotamundos al rescate de un arte ancestral". *dxtcampeon.com* (en castelán). 19 de outubrode 2018. Consultado o 17 de marzo de 2023.
6. ↑  "El videojuego «The Waylanders» llevará Galicia a 162 países". *La Voz de Galicia* (en castelán). 2018-03-14. Consultado o 2020-10-20.
7. ↑  Redacción (22 de outubro de 2018). "'The Waylanders' recada 45.000 dólares en 5 días para desenvolver o videoxogo ambientado na Galicia celta e medieval". *praza.gal*. Consultado o 17 de marzo de 2023.
8. ↑  Redacción (24 de agosto de 2016). "A Festa da Istoria, a piques de empezar, ten a súa propia APP e a súa propia cervexa". *galiciaconfidencial.com*. Consultado o 17 de marzo de 2023.